කඩවැද්දූවේ ජිනවංශ මහා ස්වාමීන් වහන්සේය

ශ්‍රී කල්‍යාණි යෝගාශ්‍රම සංස්ථාවේ සමුත්පාදක කඩවැද්දුව ශ්‍රී ජිනවංශාභිධාන මහා සංඝනේතෘන් වහන්සේ

මාතර දිස්ත්‍රික්කයේ කඩවැද්දුව නම් සුප්‍රකට ග්‍රාමවරයේ වාසය කළ පී. දොන් පුංචි අප්පුහාමි උපාසකතුමාණන්ට දාව කපුදූව හාමිනේ යන අපර නාමයකින් හැඳින්වුණු වික්‍රමරත්න දිසානායක හාමිනේ උපාසිකාතුමියගේ කුසින් උපන් දරුවන් සිවුදෙනා අතුරින් බාල පුත්රුවන උපන්නේ 1907 අප්රේල් 01වැනිදා උදෑසන 7.30ටය. දිනේශ යනුවෙන් නම් කරනු ලැබූ ඒ මහ පිනැති දරු තෙමේ යටියන ස්වභාෂා පාඨශාලාවේ ප්‍රධානාචාර්ය තලකොරටුවේ ඉස්කෝලේ මහත්මයා විසින් පස් හැවිරිදි වයසේදී අතපොත් තබන ලදුව අක්ෂරාභ්‍යාසය සඳහා ඒ පාසලටම ඇතුළත් කරවන ලද්දේය. පස්වැන්න දක්වා උගත් පසු තම ලොකු පියාණන් වූ යටවර ශ්‍රීවර්ධනාරාමාධිපති කඩවැද්දුව සුගුණතිස්ස ස්වාමීන්ද්‍රයන් වහන්සේට උපස්ථාන කිරීම සඳහා 1917දී පන්සලේ නැවතීමට දිනේශට සිදු වූයේය.

පන්සලේ සිටින දවසක අප්පුබබා නම් උපාසකතුමෙකු විසින් සිදු කරන ලද දම්දෙසුමක් අසා සම්පූර්ණයෙන්ම එකවරම පාඩම් කරගත් දිනේශ ළමා පිරිසක් එකතු කරගෙන බෝ මළුවේදී ඒ දම්දෙසුම නැවත කටපාඩමින් කීයේලු! එය හොරෙන් අසාගෙන සිටි පන්සලේ හාමුදුරුවරු "ගෝලයා එසේ මෙසේ සුළුපටු කෙනෙකු වන්න අමාරුය"යි කියා ලොකු හාමුදුරුවන්ට කී බව සඳහන් වෙයි. මේ අසාමාන්‍ය හැකියා නිසා දිනේශ පැවිදි කරවීම සුදුසු බව ලොකු හාමුදුරුවන්ට වැටහී ගියේය. කඩවැද්දුව සුගුණතිස්ස ලොකු හාමුදුරුවෝ තම දෙටු සිසුරුවන වූ කැකණදුරේ අරියවිලාස හිමියන්ට දිනේශයන් පැවිදි කරගැනීම සඳහා භාර කළහ.

ඒ අනුව 1921 අගෝස්තු මස 21 වැනිදා හොරණ පූර්වාරාමයේදී අතිගරු කෝදාගොඩ උපසේනාභිධාන (පසුව ශ්‍රී ලංකා රාමඤ්ඤ මහා නිකායේ මහානායක) මාහිමිපාණන් වහන්සේගේ පින්බර සුරතින් දිනේශයන් පැවිදිබිමට පමුණුවා 'කඩවැද්දුව ජිනවංස' යන නම තබන ලද්දේය.

තම ගුරුදේවයන් වෙතින් මූලික බණදහම් උගත් අප හෙරණපාණෝ 1924දි පයාගල ධර්මගුප්ත පිරුවනට ඇතුළත්ව දම්සතර උගත්හ. 1925දී එයින් වැල්ලවත්තේ ධර්මෝදය පිරුවනට පැමිණි උන්වහන්සේ එහි වැඩවුසූ ත්‍රිපිටකවාගීශ්වරාචාර්ය රස්නකවැවේ සද්ධම්මවංස මාහිමිපාණන් වහන්සේ වෙතින් අවසානය දක්වාම ධර්මශාස්ත්‍රෝද්ග්‍රහණය කළ සේක. ජිනවංස හෙරණපාණන්ගේ දස්කම්වලින් පහන් වූ සද්ධම්මවංස මාහිමිපාණෝ පිරුවනේ ශිෂ්‍යාචාර්ය ධුරයකට අප හිමිපාණන් උසස් කොට වදාළහ. 1932දී පාරිවෙණික අධ්‍යාපනය සමාප්ත කළ අප හිමිපාණෝ 1931දී ප්‍රාචීන භාෂෝපකාර සමාගමේ  ප්‍රාරම්භ පරීක්ෂණයෙන්ද, 1940දී මධ්‍යම පරීක්ෂණයෙන්ද, 1945දී අවසාන පරීක්ෂණයෙන්ද උත්තීර්ණව පණ්ඩිතොපාධියෙන්ද පිදුම් ලැබූහ. 1945 වසරේදීම ප්‍රාචීන භාෂෝ්පකාර සමාගමේ සාමාජිකත්වයද උන්වහන්සේට හිමි වූයේය.

අධ්‍යාපනය සමය තුළ අධිශීල සංඛ්‍යාත උපසම්පදා ලාභය පිණිස සුදුසු කාලය පැමිණි බැවින් 1927 ජුලි 03 සිකුරාදා සවස 3.05ට මිරිස්සේ පොල්වතුමෝදර නදී උදකුක්ඛේප සීමා මාලකයෙහිදී මාතර සිරි සද්ධම්මාචරිය ඤාණින්දාසභ රාමඤ්ඤ නිකායේ මහානායක ස්වාමීන්ද්‍රයන් වහන්සේ උපාධ්‍යාය කොටගෙන කඩවැද්දුව ජිනවංස සමණුද්දේසයන් වහන්සේ ගරු උපසම්පදාව ලැබූ සේක.එහිදී, 

i.මාතලේ අග්ගධම්මාලංකාර සඤ්ඤාලේඛකාචරිය මාහිමි

ii.කරතොට ඉන්දසාරතිස්ස (පසුව මහානායක) මාහිමි

iii.කොටවායේ අත්ථදස්සි (පසුව අනුනායක) මාහිමි

යන මහතෙරුන් වහන්සේලා ප්‍රථම වාරයෙහිද,

i.මාතලේ පඤ්ඤාසිරි මාහිමි

ii.පුවක්දෙණියේ අත්ථකුසල මාහිමි

iii.හකුරුගම්මන ධම්මදින්න මාහිමි

යන මහතෙරුන් වහන්සේලා ද්විතීය වාරයෙහිද,

i.රස්නකවැවේ සද්ධම්මවංස (පසුව අනුනායක) මාහිමි

ii.මුල්ලේගම සීලාලංකාර (පසුව අධිකරණ නායක) මාහිමි

iii.මාතර ධම්මවංස (පසුව මහාලේඛකාධිකාරී) මාහිමි

යන මහතෙරුන් වහන්සේලා තෘතීය වාරයෙහිද

කර්මවාක්‍යය දේශනා කළ සේක.

1928 දුරුතු පුන්පෝදා මාතර යටියන ජයවර්ධනාරාමයෙහිදී ස්වකීය මංගල ධර්මදේශනය පැවැත්වූ ජිනවංස හිමිපාණෝ එදා 'විමුක්ති මාර්ග දර්ශනය' නමින් පොත්පිංචක් රචනා කොට බෙදාහැරියහ. 1932 පෙබරවාරි මාසයේදී තෙබුවන ගංගාරාම විහාරස්ථානයේ සිසුන් පස්දෙනෙකුගෙන් යුතුව 'ග්‍රන්ථාකර' නමින් පිරුවනක් ආරම්භ කළ උන්වහන්සේ වසර 8ක්ම කිසිදු බාහිර උපකාරයකින් තොරව පිරුවන පවත්වාගෙන ගියේ ස්වකීය කාර්යශූරත්වය විදහා පාමිනි. 1949දී සී. ඩබ්. ඩබ්. කන්නංගර අමාත්‍යතුමන්ගේ ඉල්ලීම නිසා ග්‍රන්ථාකර පිරුවන රජයේ ලියාපදිංචි පිරුවනක තත්වයට පැමිණවිණ.

පන්සලෙන් අරණ්‍යයට දෙවැනි අභිනිෂ්ක්‍රමණයක් කරමින් කඩවැද්දුව මාහිමිපාණන් වහන්සේ සිදු කළ උදාර පරිත්‍යාගය නිසා සම්මා සම්බුද්ධශාසනයට නව ජීවනයක් උදා වූ බව තත්වඥයන්ගේ ඒකාන්ත පිළිගැනීමයි. පර්යාප්ති ප්‍රතිපත්ති ප්‍රතිවේධ ත්‍රිවිධ ශාසනය බැබළවීමට උන්වහන්සේ මුළු ජීවිතයම කැප කළහ. ඇතැම් විට දින ගණන් උන්වහන්සේට දන් වැරදිණ. වරක් හඳපාන්ගොඩ ශාන්තගිරි අරණ්‍යයේ වැඩවසන කාලයේ පිඬුසිඟා ගිය විට කිසිවක් නොලැබුණු බැවින් කරකොළ ටිකක් වළඳා දවස ගෙවීමට උන්වහන්සේට සිදු විය. දානය ගැන සැලකීමක් නොකොට විවේකයක් නොගෙන එකදිගට වැඩ කිරීමෙන් විඩාවට පත් වූ උන්වහන්සේ කිහිප වරක්ම සිහිසුන් වී ඇදවැටුණාහ. ඒ සියලු දුක් කම්කටොලු සිනාමුසු මුහුණින් බුදුසසුන වෙනුවෙන් 'දෙයක් නැහැ' කියමින් උන්වහන්සේ ඉවසා ධරාගත් සේක. ඒ උත්තම ව්‍යායාමය බුද්ධශාසනයේ උද්දීප්තිය උදෙසාම වූ අතර, උන්වහන්සේගේ ඒ කැපකිරීම් සියයට සියයක්ම ඵල සහිත වූයේමය! අද සිල්ගුණදම් වඩන, ධ්‍යානාභිඥා සමාධි සමාපත්ති විදර්ශනා ගුණ පූරණය කරන දහස් ගණනක යෝගාවචර සඟපිරිසක් බිහි වී ඇත්තේ ඒ වීර්ය පාරමිතාවෙහිම ප්‍රතිඵල නිසා මිස අන් කවරකින්ද? උන්වහන්සේගේ කැපකිරීම් ගැන මුළුමනින් වර්ණනා කිරීමට අපි පොහොසත් නොවම්හ.

ශ්‍රී ලංකා රාමඤ්ඤ මහා නිකායෙන් මාතර සිරි ඤාණාරාම මාහිමිපාණන් වහන්සේ වෙත පිරිනමා තිබුණු මහෝපාධ්‍යාය ධුරය 1992දී සිදු වූ උන්වහන්සේගේ අපවත් වීමෙන් පුරප්පාඩු වූයේය. යෝගාශ්‍රම සංස්ථාව වෙත රාමඤ්ඤ මහා නිකායෙන් පිරිනැමෙන එම උපාධ්‍යාය පදවිය 2001 අප්රේල් 01 දින 'ශ්‍රී ආර්යවිලාශ වංශාලංකාර සද්ධර්මවාගීශ්වරාචාර්ය' නාම සම්මුතිය සහිතව කඩවැද්දුව මාහිමිපාණන් වහන්සේ වෙත පිරිනැමිණ. 1999 නොවැම්බර් 27 දින කොළඹ බණ්ඩාරනායක සම්මන්ත්‍රණ ශාලාවේදී මඩිහේ පඤ්ඤාසීහ මහානායක මාහිමිපාණන් වහන්සේ ප්‍රමුඛ ශ්‍රී ලංකා අමරපුර මහා සංඝසභාව විසින් 'පටිපත්තිසොභන ගණපාමොක්ඛාචරිය' ගෞරව නාම සම්මුතිය පිරිනැමීමෙන් මාහිමිපාණන් වහන්සේට ගෞරව දක්වන ලදී.

වයෝවෘද්ධභාවය නිසා ක්‍රමක්‍රමයෙන් ගිලන් වූ මාහිමිපාණන් වහන්සේ  අවසාන කාලය අම්බලම්ගොඩ ගල්දූව ගුණවර්ධන යෝගාශ්‍රම යෝගාශ්‍රම මද්ධ්‍යස්ථානයෙහි සැනසිල්ලේ ගත කළ සේක. 2003 ජුලි 11 වැනිදා පැමිණියේය. එදින සන්ධ්‍යා භාගයෙහි සිසුපිරිස අමතා පැය දෙකහමාරක දීර්ඝ අනුශාසනයක් සිදු කළ මාහිමිපාණන් වහන්සේ මේ තමන් වහන්සේගේ අවසන් අවවාදය බවත්, තව දෙදිනකින් තමන්වහන්සේගේ අවසානය සිදු වන බවත්, දැන් මෙතැන දෙවියන් විශාල වශයෙන් රැස් වී ඇති බවත්, තමන්වහන්සේගේ පුනර්භවය තුසිත භවනයෙහි සිදු වන බවත් දැනුම් දුන් සේක. ජුලි 13 ඇසළ පුන් පෝදින අපවත් වීමට පැය කිහිපයකට පෙර උපෝසථ කර්මය සිදු කිරීම සඳහා සිහිනුවණින් ඡන්දය දුන් මාහිමිපාණන් වහන්සේ ටික වේලාවකට පසු එක් වරම නිහඬ වූ බැවින් වහාම කරාපිටිය රෝහලට ඇතුළත් කරන ලදී. රෝහල්ගත කළ සැණින් රාත්‍රී 10.30ට පමණ මාහිමිපාණන් වහන්සේ අපවත් වී වදාළ සේක. 

දීර්ඝ සංසාරයෙහි පෙරුම්දම් සපුරා බුදුසසුන බේරාගැනීමටම මෙලොව ඉපදී සිල්වත් සඟපරපුරක් බුදුසසුනට දායාද කළ මහා වීර පුරුෂෝත්තමයන් වහන්ස, ඔබවහන්සේට මාගේ නමස්කාරය වේවා!

"කල්‍යාණි නාම වනවාස පරම්පරාය

සම්පාදකො යතිපිතා ජිනවංස නාමො

ථෙරො ජනුත්තමතරො තිදිවංගතො සො

පුඤ්ඤෙනනෙන මධිගච්ඡතු බොධිඤාණං

ශ්‍රී කල්‍යාණි යෝගාශ්‍රම වනවාස පරම්පරාවෙහි නිර්මාතෘවර, ජනයාට උතුම්ව වැඩසිට දිවංගත වී වදාළ සංඝපීතෘවර අතිපූජනීය කඩවැද්දූවේ ශ්‍රී ජිනවංසාභිධාන මහා ථේරපාදයාණන් වහන්සේ මෙපින් බෙලෙන් සම්බුද්ධඤාණය අවබෝධ කරත්වා!" (ගුණමිණි පවත - දිගන සුගතවංස ස්ථවිර, 2012 : xiii - xiv)

රවීන් කෝදාගොඩ